Anul 2015 a fost fructuos pentru studioul românesc KillHouse Games, jocul Door Kickers lansându-se pe dispozitivele mobile, tablete și phablets ce rulează iOS și Android. Astfel, Mihai Gosa co-fondator și software engineer la KillHouse Games punctează cele mai importante evenimentele ale anului 2015 și planurile pentru 2016.

Cei care au ales să se bucure de joc pe un ecran mai mic decât cel al PC-ului au putut interacționa cu jocul într-o interfață specifică, folosind cu ingeniozitate întreaga dimensiune a ecranului pentru a oferi toate opțiunile și acțiunile contextuale într-un mod atractiv și facil. De asemenea toate salvările de pe PC și dispozitivele mobile pot fi importate pentru a permite accesarea jocului indiferent de dispozitiv fără a pierde progresul.

Această lansare pe Mobile a avut un succes destul de mare, jocul luând locul 2 în topul celor mai bune jocuri de strategie mobile din 2015 creat de situl PocketTactics.

De asemenea, anul precedent toți cei care au achiziționat jocul de pe situl oficial au primit jocul pe Android gratuit. Primele modd-uri pentru jocul de mobil au fost create în colaborare cu Red Panda, lucru ce este destul de rar pentru un joc de mobile.

Door Kickers a fost tradus și în alte limbi populare cu încă câteva în progres, însă din nefericire nici acum nu există posibilitatea de a juca jocul în română.

UIEG.DE devine distribuitorul jocului, iar acest lucru înseamnă că Door Kickers se va lansa și în format fizic, lucru ce se va întâmpla foarte curând, în luna februarie.

Poate cel mai important lucru din planurile pe care compania KillHouse Games le are este Door Kickers 2, un joc ce va îmbunătăți per total experiența inițială. Aceeași acțiune hardcore din perspectivă top-down va fi menținută, însă noile medii 3D, caracterele și prezentarea vor schimba totul.

Door Kickers 2 va primii detalii adiționale duminică, 17 ianuarie.